জাহাজের চাকুরিতে গিয়ে মৃত্যু হল কাকদ্বীপের যুবকের। মৃতের নাম রাজা দেব নারায়ণ পানিগ্রাহী। এক বছর আগে নিম্বাস মেরিন নামে মুম্বইয়ের একটি এজেন্সির সঙ্গে চুক্তি হয় মেরিন ইঞ্জিনিয়ার রাজার। আগামী ২৭শে জানুয়ারি সেই চুক্তি শেষ করে বাড়ি ফেরার কথা ছিল রাজার। কিন্তু তার আগেই মৃত্যু হল বাঙালি যুবকের।

এই বিষয়ে অন্যান্য খবর

কলকাতার কাছেই বেসামাল যাত্রীবাহী জাহাজ, বড় দুর্ঘটনা থেকে রক্ষা


পরিবারের অপেক্ষায় ছিলেন রাজার। তবে শেষ পর্যন্ত রাজার মৃত্যু সংবাদ শুনতে হয় তাঁদের। দক্ষিণ ২৪ পরগনার কাকদ্বীপের পূর্ব গঙ্গাধরপুরের বাসিন্দা রাজা। যুবকের মৃত্যুর খবর এলাকায় আসতেই নেমে এসেছে শোকের ছায়া। দিন কয়েক আগে রাশিয়ায় যে জাহাজ দুর্ঘটনার কবলে পড়েছিল, সেই জাহাজেই ছিলেন এই মেরিন ইঞ্জিনিয়ার রাজা।

রাজা। — নিজস্ব চিত্র
ঘটনার পরে নিম্বাস মেরিন নামে ওই এজেন্সির তরফ থেকে রাজার পরিবারকে মৃত্যুর কোনও খবর জানানো হয়নি বলে অভিযোগ উঠেছে। রাজার কয়েকজন বন্ধুর কাছ থেকেই মর্মান্তিক খবর পান পরিবারের লোকেরা। এর পর ওই এজেন্সির সঙ্গে যোগাযোগ করার চেষ্টা করা হলেও তারা সহযোগিতা করেনি বলে অভিযোগ।
পরে রাজার মৃতদেহ ময়না তদন্ত করার জন্য এজেন্সির তরফ থেকে অনুমতি চাওয়া হয় পরিবারের কাছে। কিন্তু কীভাবে এই দুর্ঘটনা ঘটল বা রাজাকে কেন রাশিয়ায় পাঠানো হয়েছিল তা এখনও বোধগম্য নয় পরিবারের কাছে।
দেখুন ভিডিও...
 

নিম্বাস মেরিন নামে গতবছর ২৬ জানুয়ারি মুম্বই থেকে ক্যান্ডি মেরিন নামে একটি জাহাজে ওঠে রাজা। এর পর সেই জাহাজ বিভিন্ন এলাকা ঘুরে রাশিয়ায় গিয়ে পৌঁছয় বলে জানা গিয়েছে। সূত্রের খবর, গত ২১ জানুয়ারি সেই জাহাজেই আগুন লেগে মৃত্যু হয়েছে কাকদ্বীপের বছর পঁচিশের যুবক রাজার। এই খবর নানান সূত্র মারফত পানিগ্রাহী পরিবার জানতে পারেন। প্রথমে পানিগ্রাহী পরিবারকে জানানো হয়েছিল নিখোঁজ রয়েছে রাজা। এরপরই নিম্বাস মেরিন এজেন্টের মাধ্যমে রাজার দেহ ময়না তদন্ত করার জন্য, অনুমতি চেয়ে একটি ফর্ম আসে পানিগ্রাহী পরিবারের কাছে।
পানিগ্রাহী পরিবার মেরিন এজেন্টকে চাপ দিলে, ওই এজেন্ট কোম্পানি রাজার মৃত্যুর খবর জানিয়ে একটি মেইল পাঠায়। রাজার মৃত্যুকে ঘিরে রহস্য ক্রমশ ঘনীভূত হচ্ছে। রাজার চুক্তিপত্রের ফর্ম ও মেরিন এজেন্ট কোম্পানির পাঠানো মৃত্যুর তালিকাতেও বিস্তর অসঙ্গতি রয়েছে বলে দাবি পানিগ্রাহী পরিবারের।